Anzao a ra Jean Rohou : p'e-neus roet da houzoud e oa o vond da zibab an titl e-neus lakaet  d'e leor, zo ouspenn unan a zo bet feuket. Ar plouked ne oant ket gwelet mad, ha n'int ket. Eñ koulskoude n'e-neus ket mez ha n'e-neus ket kavet gwelloh evid disklêria dirag an oll eo mab da beizanted a vro-Leon. P'eo eet d'ar skol ne ouie ger galleg ebed. Pa oa war e studi, e laboure 'ti e dud e-pad an hañv. Kement-se n'e-neus ket miret outañ da zond da veza kelenner skol-veur, hag unan euz ar  gwella spisialisted a zo euz ar skrivagner Racine hag euz lennegez halleg ar 17ved kantved.